DECIZIA COMISIEI
din 7 martie 2007
de abrogare a Deciziei 2005/317/CE privind măsurile de urgență în ceea ce priveste prezența organismului modificat genetic neautorizat Bt10 în produsele pe bază de porumb
[notificată cu numărul C(2007) 674]
(Text cu relevanță pentru SEE)
(2007/157/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației în sectorul alimentar, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1),
întrucât:
(1)
Articolul 53 din Regulamentul (CE) nr. 178/2002 prevede posibilitatea adoptării la nivel comunitar a unor măsuri de urgență adecvate pentru produsele alimentare și hrana pentru animale importate dintr-o țară terță în vederea protejării sănătății umane, a sănătății animale sau a mediului în cazul în care riscul nu poate fi controlat în mod satisfăcător prin intermediul măsurilor luate de statele membre vizate.
(2)
După ce a fost informată de către autoritățile din Statele Unite ale Americii că produse pe bază de porumb contaminate cu porumb modificat genetic Bt10 au fost probabil exportate în Comunitate și având în vedere declarația Autorității Europene pentru Siguranța Alimentară prin care se constată că în lipsa unor informații suficient de cuprinzătoare a fost imposibilă desfășurarea evaluării riscului de contaminare cu Bt10 în conformitate cu standardele definite de Regulamentul (CE) nr. 1829/2003 al Parlamentului European și al Consiliului (2), Comisia a adoptat la 18 aprilie 2005 Decizia 2005/317/CE privind măsurile de urgență în ceea ce privește prezența organismului modificat genetic neautorizat Bt10 în produsele pe bază de porumb (3).
(3)
Decizia 2005/317/CE prevede ca loturile de produse pe bază de porumb care provin din Statele Unite ale Americii și care sunt susceptibile de a fi contaminate (și anume hrana pentru animale pe bază de gluten de porumb și borhotul de bere destinat hranei animalelor) pot fi introduse pe piața comunitară numai însoțite de un raport de analiză care să demonstreze că produsele nu sunt contaminate cu porumbul modificat genetic Bt10.
(4)
În vederea garantării proporționalității și pentru evitarea oricărei restricții în schimburile comerciale care depășește măsurile necesare pentru protejarea sănătății umane, animale și a mediului, Decizia 2005/317/CE conține o clauză de revizuire pentru a evalua dacă măsurile de urgență adoptate au fost într-adevăr necesare.
(5)
Măsurile au fost revizuite de două ori, în octombrie 2005 și în martie 2006, și, în urma consultării cu statele membre, Comisia a hotărât menținerea lor până când vor fi disponibile informații suplimentare cu privire la exporturile de produse pe bază de porumb a căror contaminare cu porumbul modificat genetic Bt10 este susceptibilă.
(6)
Potrivit datelor analitice furnizate de Syngenta, întreprinderea care a elaborat porumbul modificat genetic Bt10, testele finalizate în Statele Unite și desfășurate în conformitate cu o metodă de monitorizare validată de Centrul Comun de Cercetare al Comisiei Europene și verificată de Departamentul pentru Agricultură din Statele Unite indică faptul că niciun eșantion nu a fost declarat pozitiv în urma testului pentru detectarea prezenței porumbului Bt10 de la începutul lui noiembrie 2005. Caracterul pertinent al metodei de detecție a fost în continuare analizat și recent confirmat de Centrul Comun de Cercetare al Comisiei Europene.
(7)
Pe baza informațiilor recent furnizate Comisiei de către autoritățile Statelor Unite ale Americii, o serie de măsuri au fost luate de Syngenta cu implicarea Departamentului pentru Agricultură al Statelor Unite pentru a garanta că Bt10 nu se va răspândi în germoplasma companiei și/sau nu va fi distribuit în procesul de producție.
(8)
Începând cu data intrării în vigoare a Deciziei 2005/317/CE a fost consemnat numai un singur caz de Bt10 care a pătruns pe teritoriul Comunității, la 24 mai 2005. O încărcătură de produse pe bază de porumb contaminate cu Bt10 a părăsit teritoriul Statelor Unite înainte ca rezultatele analitice ale testărilor să fie disponibile și a fost notificată de către importator înainte ca vaporul să ajungă în Irlanda. Introducerea pe piață a produselor contaminate a fost, prin urmare, evitată.
(9)
Pe baza controalelor efectuate de autoritățile naționale competente, cu excepția acestui caz special, nu au mai fost raportate cazuri de contaminare cu Bt10 de către statele membre.
(10)
Pe baza acestor informații se poate se poate concluziona că nu mai este nevoie de menținerea cerinței de certificare obligatorie. În consecință, se recomandă abrogarea Deciziei 2005/317/CE.
(11)
Cu toate acestea, statele membre trebuie să urmărească în continuare, pentru o perioadă de încă șase luni și pe baza unui nivel adecvat de testări aleatorii, dacă produse pe bază de porumb contaminate cu Bt10 mai sunt încă prezente pe piață. Rezultatele pozitive (defavorabile) vor fi comunicate rapid prin intermediul Sistemului de alertă rapidă pentru produse alimentare și furaje, caz în care Comisia va evalua necesitatea luării unor măsuri suplimentare în această privință.
(12)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Decizia 2005/317/CE se abrogă.
Articolul 2
Pentru o perioadă de încă șase luni statele membre vor asigura menținerea unui nivel adecvat de testări aleatorii pentru a verifica absența porumbului modificat genetic Bt10 în următoarele produse originare din Statele Unite ale Americii:
-
hrana pentru animale, cu gluten de porumb care conține porumb modificat genetic sau care este obținută din porumb modificat genetic și care intră sub incidența codului NC 2309 90 20;
-
borhot de bere care conține porumb modificat genetic sau care este obținut din porumb modificat genetic și care intră sub incidența codului NC 2303 30 00.
Rezultatele pozitive (defavorabile) vor fi comunicate rapid prin intermediul Sistemului de alertă rapidă pentru produse alimentare și furaje.
Articolul 3
Prezenta decizie se adresează statelor membre.
Adoptată la Bruxelles, 7 martie 2007.